b'\n_START_ARTICLE_\nVaalserberg\n_START_SECTION_\nTrelandehj\xc3\xb8rnet\n_START_PARAGRAPH_\nTrelandsgr\xc3\xa6nsen mellem Tyskland, Belgien og Holland ligger p\xc3\xa5 Vaalserberg, s\xc3\xa5 den top kaldes Drielandenpunt ("trelandepunkt") p\xc3\xa5 hollandsk, Dreil\xc3\xa4ndereck ("trelandehj\xc3\xb8rne") p\xc3\xa5 tysk og Trois Fronti\xc3\xa8res ("tre gr\xc3\xa6nser") p\xc3\xa5 fransk._NEWLINE_Trelandehj\xc3\xb8rnet gr\xc3\xa6nser p\xc3\xa5 den belgiske side mod regionen Vallonien mod b\xc3\xa5de det fransktalende omr\xc3\xa5de som udg\xc3\xb8r hovedparten af Vallonien, og et meget lille omr\xc3\xa5de med en tysktalende befolkning. Mellem 1830 og 1919 var toppen en firlandsgr\xc3\xa6nse idet Neutrale Moresnet som nu er en del af Belgiens tysksprogede omr\xc3\xa5de, ogs\xc3\xa5 gr\xc3\xa6nsede til Vaalserberg._NEWLINE_Den nuv\xc3\xa6rende belgisk-tyske gr\xc3\xa6nse er ikke den samme som Moresnets tidligere \xc3\xb8stgr\xc3\xa6nse mod Preussen, men g\xc3\xa5r lidt l\xc3\xa6ngere mod \xc3\xb8st. S\xc3\xa5 i alt fem forskellige gr\xc3\xa6nser har m\xc3\xb8dtes i dette punkt, men aldrig mere end fire ad gangen, undtagen muligvis mellem 1917 og 1920 da gr\xc3\xa6nsesituationen var uklar og omstridt._NEWLINE_Gr\xc3\xa6nsehj\xc3\xb8rnet har gjort Vaalserberg til en velkendt turistattraktion i Holland med et 50 m h\xc3\xb8jt udsigtst\xc3\xa5rn p\xc3\xa5 den belgiske side (hollandsk: Boudewijntoren, fransk: Tour Baudouin, tysk: Balduin-Turm) som \xc3\xa5bnede i 1994 som erstatning for et tidligere 33 m h\xc3\xb8jt t\xc3\xa5rn bygget i 1970.\n_START_SECTION_\nFirgr\xc3\xa6nsevejen\n_START_PARAGRAPH_\nVejen som f\xc3\xb8rer til Gr\xc3\xa6nsehj\xc3\xb8rnet p\xc3\xa5 den hollandske side hedder Viergrenzenweg ("firgr\xc3\xa6nsevej"), sikkert p\xc3\xa5 grund af Moresnet. Navnene p\xc3\xa5 vejene i Belgien (Route des Trois Bornes) og Tyskland (Dreil\xc3\xa4nderweg) refererer kun til tre. Ved vejen p\xc3\xa5 den hollandske side er det 35 m h\xc3\xb8je udsigtst\xc3\xa5rn Wilhelminatoren med en restaurant og stier i skoven. Det nuv\xc3\xa6rende t\xc3\xa5rn \xc3\xa5bnede officielt 7. oktober 2011 og har elevator og glasgulv. Det f\xc3\xb8rste t\xc3\xa5rn p\xc3\xa5 stedet var bygget i 1905 mens dronning Vilhelmine som det er opkaldt efter, regerede. Det andet t\xc3\xa5rn som var 20 m h\xc3\xb8jt, \xc3\xa5bnede 11. august 1951 og blev nedrevet i vinteren 2010-2011 p\xc3\xa5 grund af d\xc3\xa5rlig tilstand og h\xc3\xb8je vedligeholdelsesudgifter.\n_START_SECTION_\nLandevejscykling\n_START_PARAGRAPH_\nVaalserberg bruges tit i landevejsl\xc3\xb8bet Amstel Gold Race hvor det bestiges midtvejs i l\xc3\xb8bet. Stigningen kaldes Drielandenpunt i l\xc3\xb8bets rutebeskrivelse og efterf\xc3\xb8lges af Gemmenich-stigningen.'